b'\n_START_ARTICLE_\nKvatro\xc4\x8dentas\n_START_PARAGRAPH_\nKvatro\xc4\x8dentas (it. quattrocento, liet. \xe2\x80\x9eketuri \xc5\xa1imtai\xe2\x80\x9c)\xc2\xa0\xe2\x80\x93 Italijos meno periodizacijoje laikotarpis tarp 1400 ir 1500\xc2\xa0m. Tiksliau, tarp 1401\xc2\xa0m., kada Florencijoje buvo paskelbtas konkursas \xc5\xa0v. Jono baptisterijos durims sukurti, ir 1503\xc2\xa0m., kada Romoje popie\xc5\xbeiumi i\xc5\xa1rinktas Julijus II. Europos meno periodizacijoje kvatro\xc4\x8dentas apytiksliai atitinka ankstyvojo Italijos renesanso laikotarp\xc4\xaf (kuris prasid\xc4\x97jo 1400\xc2\xa0m. ir baig\xc4\x97si apie 1490\xc2\xa0m.)._NEWLINE_XV a. Italijoje k\xc5\xabr\xc4\x97 menininkai, kurie v\xc4\x97liau Europos meno istorijoje \xc4\xafvardijami vienais \xc5\xbeymiausi\xc5\xb3 ir reik\xc5\xa1mingiausi\xc5\xb3 k\xc5\xabr\xc4\x97j\xc5\xb3. \xc5\xa0io laikotarpio Italijos kult\xc5\xabriniu ir meno centru buvo Florencija, tod\xc4\x97l daugelis k\xc5\xabr\xc4\x97j\xc5\xb3 buvo florentie\xc4\x8diai (kitu vertinimu, Florencija buvo centru tod\xc4\x97l, kad vieni i\xc5\xa1kiliausi\xc5\xb3 asmenybi\xc5\xb3 es\xc4\x85 sutapimo d\xc4\x97ka gim\xc4\x97 Florencijoje ar netoli jos). Florencija taip pat buvo vienu Europos finansini\xc5\xb3, ekonomini\xc5\xb3 ir prekybini\xc5\xb3 centr\xc5\xb3. Tuo metu Europoje turtingiausia gimine laikytos Florencijos bankinink\xc5\xb3 Medi\xc4\x8di\xc5\xb3 gimin\xc4\x97s kult\xc5\xabros r\xc4\x97mimas laikomas vienu esmini\xc5\xb3 veiksni\xc5\xb3, leidusi\xc5\xb3 suklest\xc4\x97ti menams centrin\xc4\x97je Italijoje. \xc5\xa0iuo laikotarpiu grup\xc4\x97 sukurt\xc5\xb3 meno k\xc5\xabrini\xc5\xb3 yra vieni i\xc5\xa1 geriausiai \xc5\xbeinom\xc5\xb3 Vakar\xc5\xb3 kult\xc5\xabroje._NEWLINE_I\xc5\xa1skirtin\xc4\x97mis \xc5\xa1io laikotarpio asmenyb\xc4\x97mis minimi: architektai Filipas Bruneleskis ir Leonas Batista Albertis, auksakalys Gibertis, skulptoriai Donatelas ir Andrea del Verokjas, tapytojai Maza\xc4\x8das, Fra And\xc5\xbeelikas, Pjeras dela Fran\xc4\x8deska, Fra Filipas Lipis, Paolas U\xc4\x8delas, Andrea Mantenja, Domenikas Girlandajas, Sandras Boti\xc4\x8delis, Antonelas da Mesina, D\xc5\xbeovanis Belinis, Perud\xc5\xbeinas._NEWLINE_Leonardas da Vin\xc4\x8dis laikomas pirmuoju i\xc5\xa1 naujojo am\xc5\xbeiaus \xc4\x8dinkve\xc4\x8dento meninink\xc5\xb3, ankstyviausi jo darbai (pvz., \xe2\x80\x9eGeroji naujiena\xe2\x80\x9c) laikomi dar atliktais kvatro\xc4\x8dento dvasioje.\n_START_SECTION_\nDarb\xc5\xb3 galerija\n_START_PARAGRAPH_\nKai kurie i\xc5\xa1 pla\xc4\x8diai \xc5\xbeinom\xc5\xb3 ital\xc5\xb3 kvatro\xc4\x8dento meninink\xc5\xb3 k\xc5\xabrini\xc5\xb3:'